Spoločný návrh NARIADENIE RADY, ktorým sa mení a dopĺňa nariadenie (EÚ) č. 36/2012 o reštriktívnych opatreniach s ohľadom na situáciu v Sýrii /* JOIN/2013/02 final - 2013/0079 (NLE) */





DÔVODOVÁ SPRÁVA (1) Dňa 28. februára 2013 Rada prijala rozhodnutie 2013/109/SZBP, ktorým sa mení a dopĺňa rozhodnutie 2012/739/SZBP o reštriktívnych opatreniach voči Sýrii[1]. Uvedeným rozhodnutím sa zmenil a doplnil rozsah výnimiek týkajúcich sa zbrojného embarga a súvisiacej technickej pomoci. (2) Zákazy týkajúce sa technickej pomoci sa na úrovni Únie vykonávajú nariadením Rady (EÚ) č. 36/2012. Nariadenie Rady (EÚ) č. 36/2012 je preto potrebné zodpovedajúcim spôsobom aktualizovať. (3) Na vykonanie týchto opatrení je potrebná ďalšia činnosť Únie. 2013/0079 (NLE) Spoločný návrh NARIADENIE RADY, ktorým sa mení a dopĺňa nariadenie (EÚ) č. 36/2012 o reštriktívnych opatreniach s ohľadom na situáciu v Sýrii RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 215, so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Európskej komisie, keďže: (1) Dňa 18. januára 2012 Rada prijala nariadenie (EÚ) č. 36/2012 o reštriktívnych opatreniach s ohľadom na situáciu v Sýrii[2] s cieľom uplatniť rozhodnutie Rady 2011/782/SZBP z 1. decembra 2011 o reštriktívnych opatreniach voči Sýrii[3]. Rozhodnutím 2012/739/SZBP sa zrušilo a nahradilo rozhodnutie 2011/782/SZBP. (1) Rozhodnutie Rady 2013/109/SZBP z 28. februára 2013, ktorým sa mení a dopĺňa rozhodnutie 2012/739/SZBP o reštriktívnych opatreniach voči Sýrii[4] , obsahuje ďalšie výnimky týkajúce sa poskytovania technickej pomoci. (2) Tieto opatrenia patria do rozsahu pôsobnosti Zmluvy o fungovaní Európskej únie, a preto sú na ich vykonanie potrebné regulačné opatrenia na úrovni Únie, najmä v záujme zabezpečenia ich jednotného uplatňovania hospodárskymi subjektmi vo všetkých členských štátoch. (3) Nariadenie (EÚ) č. 36/2012 by sa preto malo zodpovedajúcim spôsobom zmeniť a doplniť, PRIJALA TOTO NARIADENIE: Článok 1 Nariadenie (EÚ) č. 36/2012 sa mení a dopĺňa takto: Článok 3 ods. 2 sa nahrádza takto: „Odchylne od odseku 1 sa zákazy uvedené v odseku 1 nevzťahujú na poskytovanie technickej pomoci, financovania a finančnej pomoci, ktoré súvisia s: – technickou pomocou určenou výlučne na podporu mierovej misie UNDOF (United Nations Disengagement Observer Force), – nesmrtiacim vojenským vybavením alebo vybavením, ktoré by sa mohlo použiť na vnútornú represiu, určeným na humanitárne alebo ochranné účely alebo na ochranu civilného obyvateľstva, na programy OSN a Únie zamerané na inštitucionálny rozvoj, alebo na operácie Únie a OSN zamerané na krízové riadenie, alebo pre sýrsku Národnú koalíciu opozičných a revolučných síl a určeným na ochranu civilného obyvateľstva, – nebojovými vozidlami, pri výrobe alebo vybavení ktorých sa použil materiál, ktorý poskytuje balistickú ochranu, a to výlučne na účely ochrany personálu Únie a jej členských štátov v Sýrii, alebo pre sýrsku Národnú koalíciu opozičných a revolučných síl a určenými na ochranu civilného obyvateľstva, – technickou pomocou, sprostredkovateľskými službami a inými službami pre sýrsku Národnú koalíciu opozičných a revolučných síl a určenými na ochranu civilného obyvateľstva, ak poskytovanie týchto prostriedkov vopred schvália príslušné orgány členského štátu uvedené na webových stránkach uvedených v prílohe III.“ Článok 2 Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda [1] Ú. v. EÚ L 58, 1.3.2013, s. 8. [2] Ú. v. EÚ L 16, 19.1.2012, s. 1. [3] Ú. v. EÚ L 319, 2.12.2011, s. 56. [4] Ú. v. EÚ L 58, 1.3.2013, s. 8.